Kellermann opgewonde oor ‘Die oerkluts kwyt’ by AardklopAntoinette Kellermann in “Die oerkluts kwyt”. (Foto verskaf) Twee formidabele vroue word vanjaar albei 70 en om dié dubbele mylpaal te vier word die woordkuns van Antjie Krog en Antoinette Kellermann se toneelspel in Die oerkluts kwyt byeengebring. Die oerkluts kwyt, ŉ medeproduksie van die Suidoosterfees, KKNK en Momentum Beleggings Aardklop, is eersdaags in Pretoria by die Voortrekkermonument se Senotaafsaal en by Hoërskool Linden in Johannesburg op die planke. “Enigiemand wat lief is vir Afrikaans, sal beslis hierby aanklank vind, want Antjie gebruik taal op so ŉ besonderse wyse. Sy druk haar op ŉ baie eenvoudige, maar digte manier uit,” vertel Kellermann in ŉ onderhoud met Maroela Media. Die teks is deur Frieda van Heever saamgestel en dit bestaan uit dele van Krog se poësie wat deur Kellermann vertolk word, en uitvoerings deur die musiekduo, Ancient Voices (Lungiswa Plaatjies en Nomapostile Nyiki). Ancient Voices sing in die produksie van hulle eie komposisies en ook toonsettings van Krog se gedigte in Afrikaans. Antjie Krog (Foto: Antonia Steyn) Kellermann sê hoewel dit ŉ biografiese oorsig van Krog se werk bied, is dit nie ŉ chronologiese aanbieding nie. Daar is min van Krog se vroeë verse ingesluit en dit bevat ŉ nuwe monoloog wat Krog spesiaal vir die produksie geskryf het. Temas wat hierin behandel word stem grootliks ooreen met dit wat in Krog se werk voorkom: familie, gesin, kinders, die liefde vir haar man en kinders, haar land, en taal. Dan is daar ook ŉ fokus op die verganklikheid van die mens, en die vooruitsig van dit wat nog voorlê. Die oerkluts kwyt het vroeër vanjaar twee Kannas gewen. Van den Heever, onder meer bekend as voormalige aanbieder van die RSG-program Vers en klank, is met die Kanna-prys vir uitnemende literêre bydrae vereer, terwyl Ancient Voices met die prys vir beste vrouebyspeler weggestap het. Maroela Media het vroeër berig dat Momentum Beleggings Aardklop vanjaar in Pretoria, asook in Potchefstroom en Linden, aangebied word. Die fees vind van 30 September tot 2 Oktober in Potchefstroom plaas en van 6 tot 9 Oktober wip die fees se teaterproduksies in Linden op. Besoek Aardklop se webwerf en hou die fees se sosialemediaplatforms dop vir meer inligting oor die feesprogram.